《景苏堂新复上李明府》
宋代·汪晫

先生德政殊清明，斯堂故以景苏名。
可怜向苦糟曲厄，东撑西柱县河倾。
一从公来忽嗟叹，不日云斤还旧观。
败栋宅鼠壁篆蜗，涌翠流光复辉焕。
坐想岷峨远山碧，先生已矣遗陈迹。
华阳三十六篇诗，今日拂尘炯全璧。
自来苏李两名家，斯堂二贤愈光华。
看公了却此县债，步武先生云路快。

作者简介：（1162—1237）徽州绩溪人，字处微。幼丧父，事母及祖母甚孝。宁宗开禧中曾游京师，后栖隐山中，结庐名环谷。郡守闻其博学多通，欲见之，以编氓辞。卒，门人私谥康范先生。尝辑《曾子全书》、《子思子全书》。有《康范诗集》。